निफमा उत्कृष्ट पटकथा - 'महानगर'   
'विश्वभरका कथाहरूको उत्सव नेपाल अन्तर्राष्ट्रिय चलचित्र महोत्सव'को नारासहित सुरु भएको नेपाल अन्तर्राष्ट्रिय चलचित्र महोत्सव (निफ)को पाँचौं संस्करणमा महोन राई निर्देशित फिल्म 'महानगर'ले उत्कृष्ट पटकथाको अवार्ड जितेको छ ।
काठमाडौँ — 'विश्वभरका कथाहरूको उत्सव नेपाल अन्तर्राष्ट्रिय चलचित्र महोत्सव'को नारासहित सुरु भएको नेपाल अन्तर्राष्ट्रिय चलचित्र महोत्सव (निफ)को पाँचौं संस्करणमा महोन राई निर्देशित फिल्म 'महानगर'ले उत्कृष्ट पटकथाको अवार्ड जितेको छ ।यसअघि कोलकाता इन्टरनेसनल फिल्म फेस्टिभलमा वर्ल्ड प्रिमियर भएको फिल्मबाटै निफमा अभिनेत्री मेनुका प्रधान उत्कृष्ट अभिनेत्रीको अवार्ड उचालिन् । निर्देशक मोहन राईले भने उत्कृष्ट फिचर फिल्म निर्देशकको अवार्ड जिते । चैत १७ देखि पाँच दिनसम्म चलेको फिल्म महोत्सवमा अभिनेता दिव्य देवले पछिल्लो समय प्रदर्शनमा आएको फिल्म 'चिसो एस्ट्रे'बाट उत्कृष्ट अभिनेताको अवार्ड प्राप्त गरे । त्यस्तै, उक्त फिल्मबाटै उज्वल बास्ताकोटीले उत्कृष्ट सिनेमेटोग्राफरको अवार्ड पाए । फिल्म संस्कृति विकास गर्ने उद्देश्यसहित सुरु भएको महोत्सवमा १४ विधामा अवार्ड वितरण गरिएको छ । यो वर्षबाट थप गरिएको माउन्ट एभरेष्ट उत्कृष्ट अन्तर्राष्ट्रिय डकुमेन्ट्रीको अवार्ड 'आउट अफ थीन एर'ले उचाल्यो । त्यस्तै 'गोर्खा गर्ल्स'ले उत्कृष्ट राष्ट्रिय डकुमेन्ट्रीको अवार्ड जित्यो । टर्कीको 'साइलेन्स ट्री'ले भने डन किहोटे अवार्ड पायो । 'नो ग्राउन्ड बिनिथ द फिट'ले भने गौतम बुद्ध अवार्ड प्राप्त गर्‍यो । बच्चन व्यञ्जनकारले 'एसेस अफ अस'बाट सर्ट फिल्मतर्फ उत्कृष्ट निर्देशकको अवार्ड जिते भने 'अलसिट'ले उत्कृष्ट अन्तर्राष्ट्रिय सर्ट फिल्मको अवार्ड प्राप्त गर्‍यो । संगीता श्रेष्ठ निर्देशित 'आइसक्रिम'ले भने उत्कृष्ट राष्ट्रिय सर्ट फिल्मको सर्ट फिल्म जित्न सफल भयो । त्यस्तै 'हर्ट अफ गोल्ड'ले भने मञ्‍जुश्री एनिमेटेड सर्ट फिल्मको पुरस्कार जित्यो । महोत्सवमा ३८ देशका ८९ फिल्म देखाइएको थियो । 